钦定古今图书集成/明伦汇编/官常典/第539卷 > 杨洪
## 钦定古今图书集成/明伦汇编/官常典/第539卷 > 杨洪

按《明外史》本传：“洪字宗道，六合人。嗣职为汉中百户，
调开平，善骑射，抚士卒有恩，遇敌辄身先突阵。尝从
成祖北征，至干难河，获人马还。帝曰：‘将才也’。令识其
名。后进千户。宣德四年，命以精骑二百专巡徼塞上，
继命城西猫儿峪留兵以戍，遇敌红山，搏战败之。英
宗立，累功至指挥使，充游击将军，再以功进都指挥”
佥事。时先朝宿将已尽，洪后起敢战，遂知名于时。为
人机变敏捷，善出奇𢭏虚。或夜劫营垒，未尝小挫。虽
为偏校，中朝大臣知其能，有毁之者，辄为曲护。洪由
是得展其才。正统初，中官韩政、阮鸾疏洪短。帝切责
政、鸾，而命洪副都督佥事李谦守备赤城独石。谦老
而怯，与洪不相能。洪每调军，谦辄扬言曰：“非吾毒，若
乃洪也。”洪尝厉将士杀敌，谦笑曰：“徒杀吾人耳，敌可
尽乎？”御史张鹏劾罢谦，遂命洪代。其后指挥杜衡、部卒李全皆讦奏洪罪。帝从尚书魏源言，谪衡广西，执
全付洪自治。洪益自奋，朝廷亦益厚之。每奏捷，功虽
微必叙。洪初败兀良哈兵，执其部长朵栾帖木儿。既
代谦任，复败其兵于西凉亭。帝降敕嘉奖。又敕宣大
总兵官谭广、陈怀曰：“杨洪破贼西凉亭，即前寇延绥
为指挥王祯所败者。此贼常越东胜而西去，若军甚
迩，顾不能扑灭，视洪等愧不？”三年，洪击寇于伯颜山，
马蹶伤足，战益力，败之，擒其部长也陵台等四人。追
至宝昌州，又擒阿台答剌花等五人。寇大败遁去。玺
书慰劳，遣医视疾。进都指挥同知，赏赉甚厚。寻以谭
广老，命充右参将佐之。洪建议加筑开平城，拓龙门
所，自独石至潮河川，增置堠台六十，形势相接。进都
指挥使。与兀良哈兵战三岔口，又尝追寇至亦把脱
河。皆有功。再迁都督同知。兀良哈寇延绥，洪出大同，
至黑山迤北，邀其归骑，破之。克列苏，进左都督。十二
年充总兵官，代郭镇宣府。自宣德以来，迤北与中
国和好，未尝大举入寇。其扰边者，多不过数百骑，少
或数十骑。他将率选懦，洪独以敢战至。大将迤北亦
惮之，称为“杨王。”瓦剌使者至，可汗脱脱不花、太师也
先，皆致书于洪，并遗之马。洪闻于朝，敕令受之，而报
以礼。嗣后数有遗，帝方信任洪，不责也。及帝既北狩，
道宣府，也先传帝命，趣开门。城上人对曰：“所守者，主
上城池也。”天已暮，门不敢开，且洪已他往。也先乃拥
驾去。景帝监国，封昌平伯。也先复令帝为书遗洪，洪
封上之。时景帝已即位，驰使报洪：“上皇书，伪也。自今
虽真书，悉拒毋受。”于是洪一意坚守。也先逼京师，诏
洪急将兵二万入卫。比至，寇已退。敕洪与孙镗、范广
等追击馀寇，破之霸州，还所掠人畜万计。及关寇返
斗，杀官军数百人，洪子俊几为所歼。既还，犹以功进
侯。命率所部留京师，且督京营训练，兼掌左府事。朝
廷以洪宿将，所言莫不纳。尝陈《御寇》三策，又奏三千
诸营将校，率以贫弱充伍，请一一简汰。帝皆从之。景
泰元年，于谦以边警未息，宜敕洪与石亨各条上方
略。洪言四事，且请重谦将权。帝曰：“谦总督军务，即将
权也。馀令兵部议行。”都督宫聚、王喜、张斌先坐罪系
狱，洪与石亨、柳溥、张𫐄荐三人习战，请释令立功。诏
许之。言官劾洪等党邪挠政，不听。其秋，予世券。明年
命佩镇朔大将军印，还镇宣府。从子能信充左右参
将。洪奏曰：“臣既佩充总兵官，而兄子能都督同知，信
都督佥事，俱参将。子俊右都督，管三千营。一门父子
官至极品，手握重兵，盛满难居。乞赐臣休致，或调俊
等他镇。”帝不许。居数月，以疾召还京，卒。帝震悼，赐祭
葬，赠颍国公，谥武襄。洪久居宣府，御军严肃，士马精
强，为一时边将冠。颇好文学，亲儒者。尝请建学宣府，
教诸将子《弟，识者多之》。